cyanic-selkie/wikianc huggingface dataset:
Università ta' Coimbra
Fost l-istudjużi tal-Università ta' Coimbra matul is-sekli nsibu l-poeta nazzjonali tal-Portugall Luís de Camões, il-matematiku Pedro Nunes, bosta statisti, Prim Ministri u Presidenti tal-Portugall, u r-rebbieħ tal-Premju Nobel António Egaz Moniz.
Storja
L-università ġiet stabbilita jew irratifikata fl-1290 mir-Re Denis, wara li kienet bdiet l-eżistenza tagħha f'Liżbona bl-isem ta' Studium Generale (Estudo Geral). Scientiae thesaurus mirabilis, il-karta rjali li ħabbret l-istabbiliment tal-università ġiet datata fl-1 ta' Marzu ta' dik is-sena, għalkemm kien saru sforzi mill-inqas mill-1288 biex tinħoloq l-ewwel università fil-Portugall; għaldaqstant l-Università ta' Coimbra hija t-tieni l-eqdem università fil-Peniżola Iberika. Il-konferma Papali ngħatat ukoll fl-1290 (fid-9 ta' Awwissu ta' dik is-sena), matul il-Papat ta' Nikola IV. F'konformità mad-dispożizzjonijiet Papali, setgħu jiġu stabbiliti l-fakultajiet "leċiti" kollha, għajr dik tat-teoloġija. B'hekk, il-Fakultajiet tal-Arti, tad-Dritt, tad-Dritt Kanonku u tal-Mediċina kienu l-ewwel li nħolqu. Madankollu, l-università ma damitx wisq f'Liżbona. Fl-1308, x'aktarx minħabba problemi ta' emanċipazzjoni mill-Knisja (ir-relazzjonijiet bejn il-Knisja u l-poter politiku ma kinux ward u żahar dak iż-żmien) u kunflitti bejn l-abitanti tal-belt u l-istudenti, l-università ġiet ittrasferita f'Coimbra. Din il-belt diġà kellha tradizzjonijiet antiki fl-edukazzjoni, peress li kienet tospita l-iskola ta' suċċess kbir tal-Monasteru ta' Santa Cruz. L-università mbagħad ġiet stabbilita fis-sit magħruf bħala "Estudos Velhos", li bejn wieħed u ieħor jikkorrispondi għaż-żona fejn issa tinsab il-Librerija Prinċipali.
Fl-1338, matul ir-renju ta' Afonso IV, l-università reġgħet ġiet ittrasferita f'Liżbona, u reġgħet ġiet ittrasferita mill-ġdid f'Coimbra fl-1354, din id-darba fiċ-ċentru tal-belt li dak iż-żmien kienet qed tiżviluppa sew. Fl-1377, matul ir-renju tar-Re Fernando, l-università reġgħet ġiet ittrasferita f'Liżbona, u baqgħet hemm għal iktar minn seklu u nofs. L-awtorizzazzjoni għal Fakultà tat-Teoloġija x'aktarx li tmur lura għal dan il-perjodu – għall-ħabta tal-1380. Fl-1537, matul ir-renju ta' Ġwanni III, l-università ġiet ittrasferita definittivament f'Coimbra, fejn ġiet stabbilita fil-Palazz ta' Alcaçova li sussegwentement inxtara mill-familja rjali fl-1597. L-istituzzjoni tal-università, inkluż il-kotba kollha mil-librerija tagħha, ġew ittrasferiti minn Liżbona għal Coimbra. L-għalliema ma ġewx iggarantiti kariga fis-sede l-ġdida u bosta ma marrux joqogħdu hemmhekk; fil-fatt, il-biċċa l-kbira tal-fakultà l-ġdida qabel kienu mal-Università ta' Salamanca. Inġenerali, il-kurrikulu baqa' l-istess.
Fl-istess żmien inħolqu l-kulleġġi universitarji (li ġew aboliti fis-seklu 19), sar ristrutturar tal-kurrikuli u ddaħħlu għalliema ġodda, kemm Portugiżi kif ukoll barranin.
Fis-seklu 18, il-Markiż ta' Pombal, il-Ministru tar-renju, wettaq riformi radikali fl-università, speċjalment rigward it-tagħlim tax-xjenzi, f'konformità mal-kredu tal-Illuminazzjoni u kontra l-kleru. Matul bosta deċennji, l-Università ta' Coimbra kienet l-unika università fil-Portugall, mill-istabbiliment tagħha fl-1290 sal-1559 (kien hemm università f'Évora bejn l-1559 u l-1759), u mill-ġdid bejn l-1759 u l-1911 (l-Università ta' Liżbona u l-Università ta' Porto nħolqu fl-1911). L-istorja twila u d-dominju fl-imgħoddi tal-Università ta' Coimbra għamluha ċentru importanti ta' influwenza fil-Portugall, mhux biss fil-livell edukattiv, iżda anke fil-livell politiku u dak soċjali. Ittieħdu l-passi inizjali lejn xi tip ta' konverġenza tas-sistemi Ewropej tal-edukazzjoni għolja permezz tal-iffirmar tad-dikjarazzjoni ta' Sorbonne mill-ministri responsabbli għall-edukazzjoni għolja fi Franza, fl-Italja, fir-Renju Unit u fil-Ġermanja, fl-1998, u iktar 'il quddiem, fl-1999, bl-iffirmar tad-dikjarazzjoni ta' Bologna. Il-proċess ta' Bologna, immirat lejn il-ħolqien ta' Żona Ewropea tal-Edukazzjoni Għolja permezz tal-implimentazzjoni ta' struttura komparabbli tal-lawrji, standards komuni tal-assigurazzjoni tal-kwalità u l-promozzjoni tal-mobbiltà tal-istudenti u tal-membri tal-fakultajiet, kien rivoluzzjoni ewlenija fl-edukazzjoni għolja tal-Ewropa. Il-globalizzazzjoni, it-tibdil teknoloġiku u ż-żieda ta' kompetizzjoni internazzjonali għal għalliema bi kwalifiki għoljin, riżorsa pjuttost skarsa, enfasizzaw l-importanza li l-istituzzjonijiet Ewropej tal-edukazzjoni għolja jkunu attraenti u kompetittivi fuq livell dinji. Suq Ewropew tal-Edukazzjoni Għolja iktar integrat tejjeb il-kompetizzjoni bejn l-universitajiet Ewropej — kundizzjoni meħtieġa għall-produzzjoni ta' innovazzjonijiet rivoluzzjonarji u biex ikunu jistgħu jlaħħqu mal-ekonomija tal-Istati Uniti. Fil-Portugall, l-Università ta' Coimbra ddeċidiet li tiddifferixxi l-adozzjoni tal-mudell il-ġdid tal-Proċess ta' Bologna mill-2006 għall-2007/2008 (għajr għal xi ftit programmi awtorizzati fejn kien intlaħaq konsensus nazzjonali fost l-istituzzjonijiet għall-bidla) sabiex it-tranżizzjoni ssir filwaqt li jinżammu l-ogħla standards ta' kwalità u ta' integrità akkademika. Fis-sena skolastika 2008/2009 l-università adottat għalkollox il-programmi l-ġodda fi ħdan it-tmien fakultajiet tagħha.
Sit ta' Wirt Dinji
L-Università ta' Coimbra ġiet iddeżinjata bħala Sit ta' Wirt Dinji tal-UNESCO fl-2013.
Il-valur universali straordinarju tas-sit ġie rrikonoxxut abbażi ta' tliet kriterji tal-għażla tal-UNESCO: il-kriterju (ii) "Wirja ta' skambju importanti ta' valuri umani, tul perjodu ta' żmien jew fi ħdan żona kulturali fid-dinja, dwar l-iżviluppi fl-arkitettura jew it-teknoloġija, l-arti monumentali, l-ippjanar tal-bliet jew id-disinn tal-pajsaġġ"; il-kriterju (iv) "Eżempju straordinarju ta' tip ta' bini, ta' grupp ta' siti jew ta' pajsaġġ arkitettoniku jew teknoloġiku li joħroġ fid-dieher stadju/i sinifikanti fl-istorja tal-bniedem"; u l-kriterju (vi) "Assoċjazzjoni diretta jew tanġibbli ma' avvenimenti jew ma' tradizzjonijiet ħajjin, ma' ideat jew ma' twemmin, jew ma' xogħlijiet artistiċi jew letterarji ta' valur universali straordinarju".
Organizzazzjoni
Il-governanza tal-università hija responsabbiltà tar-Rettur, tas-Senat u tal-Assemblea Universitarja. Din tal-aħħar hija responsabbli għall-elezzjoni tar-Rettur u tas-Senat. Ir-Rettur huwa responsabbli primarjament għat-tmexxija strateġika u għall-amministrazzjoni kumplessiva tal-università, flimkien mas-Senat u megħjun mill-Kunsill Amministrattiv.
L-università hija maqsuma fi tmien fakultajiet differenti (Lingwi u Letteratura, Dritt, Mediċina, Xjenzi u Teknoloġija, Kimika, Xjenza Ekonomika, Psikoloġija u Xjenzi tal-Edukazzjoni, u Xjenzi Sportivi u Edukazzjoni Fiżika), u b'kollox dawn jilqgħu madwar 25,000 student. Il-Fakultà tax-Xjenzi u t-Teknoloġija (FCTUC) hija l-ikbar fakultà bħala għadd ta' professuri u ta' studenti, tagħti l-ogħla għadd ta' lawrji akkademiċi, u tiġġestixxi iktar klassijiet u unitajiet tar-riċerka minn kwalunkwe fakultà oħra fl-Università ta' Coimbra. Kemm l-Istitut Legali Nazzjonali tal-Mediċina, organizzazzjoni taħt is-superviżjoni diretta tal-Ministeru Portugiż tal-Ġustizzja, li jipprovdi servizzi tax-xjenza forensika lill-forzi tal-pulizija u lill-aġenziji tal-gvern tal-Portugall, kif ukoll l-isptar edukattiv tal-Università ta' Coimbra, (HUC - Hospitais da Universidade de Coimbra), sptar universitarju magħruf bħala ċentru tar-riċerka b'firxa wiesa' ta' servizzi kliniċi u speċjalizzazzjonijiet mediċi, huma ġestiti mill-Fakultà tal-Mediċina (FMUC). L-università għandha librerija ċentrali enormi (il-Librerija Ġenerali tal-Università ta' Coimbra), ġonna botaniċi (il-Ġnien Botaniku tal-Università ta' Coimbra), stadiums u faċilitajiet sportivi oħra (il-kumpless sportiv tal-Estádio Universitário de Coimbra u l-istadium ta' Campo de Santa Cruz), osservatorju astronomiku, stamperija, kappella privata (il-Kappella ta' San Mikiel), teatru (it-Teatro Académico de Gil Vicente), u bosta faċilitajiet ta' appoġġ bħal swali tal-ikel u kmamar għall-istudju. Barra minn hekk, l-università tiġġestixxi diversi mużewijiet u organizzazzjonijiet kulturali oħra, inkluż mużew tax-xjenza (il-Mużew tax-Xjenza tal-Università ta' Coimbra), mużew tal-arti sagra (il-Mużew tal-Arti Sagra tal-Università ta' Coimbra), u mużew akkademiku (il-Mużew Akkademiku tal-Università ta' Coimbra). L-università għandha ħames kampusijiet prinċipali jew siti oħra:
Studenti
L-istudenti huma rrappreżentati mill-unjin tal-istudenti msejħa Associação Académica de Coimbra (AAC). Stabbilita fit-3 ta' Novembru 1887, din hija l-eqdem unjin tal-istudenti universitarji fil-Portugall, bi storja twila ta' taqbid kontra l-politiki statali mhux popolari, u minnha ħarġu diversi politiċi u intellettwali notevoli matul is-snin. Il-unjin tħaddan ħajja assoċjattiva dinamika ħafna, b'bosta sezzjonijiet sportivi u kulturali, kif ukoll għadd ta' organizzazzjonijiet awtonomi oħra. Hija struttura importanti għall-formazzjoni ekstrakurrikulari tal-istudenti tal-Università ta' Coimbra u hija istituzzjoni ewlenija tal-belt stess. L-AAC tiżviluppa attivitajiet bħat-teatru, iċ-ċinema, ix-xandir fuq ir-radju u t-televiżjoni, il-mużika, il-kant f'kor, il-ġurnaliżmu jew il-filatelija, kif ukoll il-qdif, l-atletika u bosta sports oħra. Kull student, u qajla anke persuni li ma jkunux studenti, huma intitolati li jiffurmaw parti minn dawn is-sezzjonijiet.
Kultura, sport u tradizzjonijiet
It-tradizzjonijiet u l-istituzzjonijiet akkademiċi tal-università jagħtu l-ħajja lill-belt. Ir-"Repubbliki" antiki (ir-residenzi awtonomi tal-istudenti) għadhom jeżistu, flimkien ma' xi festi tradizzjonali, u fosthom l-iktar notevoli hija l-Queima das Fitas (ċelebrazzjoni tat-tmiem il-gradwazzjoni, simbolizzata permezz tal-ħruq tal-faxex bil-kuluri ta' kull waħda mit-tmien fakultajiet), il-Festa das Latas (ir-ritorn lejn id-dar), l-użu frekwenti tal-ilbies tradizzjonali, il-Fado de Coimbra (il-fado ta' Coimbra, li issa tiġi kantata fi spettakli organizzati iktar milli bħala serenati tradizzjonali fit-toroq), u ċ-ċerimonji akkademiċi (fosthom l-għoti tad-dottorati). Il-kuluri uffiċjali tal-Fakultajiet tal-Università ta' Coimbra huma dawn li ġejjin:
Dawn il-kuluri jintużaw fl-istemma istituzzjonali u f'simboli oħra ta' kull fakultà, fiċ-ċerimonji universitarji tal-għoti tad-dottorati, kif ukoll mill-istudenti fil-faxex tagħhom b'rabta mat-tradizzjonijiet akkademiċi (ara t-taqsima Queima das Fitas (Il-Ħruq tal-Faxex)). Il-kulur tal-istemma universitarja u tal-uffiċċju tar-Rettur, li jirrappreżenta l-istituzzjoni kollha kemm hi, huwa aħdar skur. Il-bandiera tal-Università ta' Coimbra (bandiera bajda bi stemma ħadra skura fin-nofs) dejjem tittajjar fil-quċċata tat-torri antik tal-università, nhar l-1 ta' Marzu, li huwa jum l-università, li tkun okkażjoni għal ġimgħa ta' dibattiti, konferenzi, sessjonijiet ta' ħidma u avvenimenti speċjali marbuta ma' diversi aspetti tal-istituzzjoni. Il-Praxe huwa korp ta' riti u ta' drawwiet stabbilit abbażi ta' tradizzjonijiet antiki u huwa parti kontroversjali tal-ħajja akkademika ta' Coimbra għal qalb l-istudenti universitarji kollha. Parti mill-attraenza tal-ħajja akkademika ta' Coimbra, minbarra l-eċċellezza rikonoxxuta tiegħu, il-korp għandu riti uniċi li jispikkaw meta mqabbel ma' istituzzjonijiet oħra u b'hekk l-istudenti tal-Università ta' Coimbra jkollhom sens ta' parteċipazzjoni speċjali fir-riti akkademiċi li żviluppaw mijiet ta' snin ilu. Għalkemm dawn ir-riti jitqiesu bħala krudi u vjolenti minn uħud, għal oħrajn dawn għadhom referenza importanti fl-esperjenza akkademika tal-istudenti. Ir-regoli tal-Praxe ġew stabbiliti fi ktieb (il-Kodiċi tal-Praxe Akkademiku, minn kumitat ta' studenti bl-ikbar età tal-AAC – l-Associação Académica de Coimbra), li jippreskrivi l-imġiba xierqa tal-istudenti għal attivitajiet bħat-tfassil, l-evalwazzjoni, il-gruppi jew il-baned u r-riti tal-Ħruq tal-Faxex. Anke fi ħdan l-AAC, l-organizzazzjoni tal-istudenti ta' Coimbra, hemm gruppi li huma kontra l-Praxe u nies li huma favur iktar riformi b'saħħithom fir-riti tradizzjonali. Il-perjodu tal-ewwel sena universitarja (l-iktar kategorija baxxa fil-ġerarkija tal-Praxe) għal bosta studenti huwa żmien ta' memorji sbieħ u dejjiema ta' avvenimenti li qatt ma jerġgħu jirrepetu ruħhom. Waħda mill-iżjed tradizzjonijiet viżibbli u distintiva hija l-użu tal-ilbies akkademiku tal-Università ta' Coimbra, ilbies u mant suwed li jintlibsu mill-istudenti f'okkażjonijiet speċjali. Din it-tradizzjoni ġiet adottata minn universitajiet Portugiżi oħra u effettivament hija tradizzjoni ħajja fost l-istudenti tal-istituzzjonijiet kollha tal-edukazzjoni għolja fil-belt u fil-pajjiż kollu.
Il-Praxe kważi għeb għalkollox fis-snin ta' wara r-rivoluzzjoni tal-25 ta' April 1974. Bil-mod il-mod reġa' tqanqal fis-snin 80 tas-seklu 20. Madankollu, l-importanza tal-ilbies akkademiku tradizzjonali nbidlet b'mod sostanzjali. Fis-sekli ta' qabel kienet drawwa komuni li l-istudenti jilbsu dan l-ilbies akkademiku tradizzjonali matul l-istudji kollha tagħhom. L-istudenti saħansitra ġieli kienu jorqdu b'dan l-ilbies meta tant kienu jkunu xorbu nbid li bil-kemm kien jifilħu jaslu lura d-dar. L-ilbies akkademiku setgħu jitqatta' kompletament fi tmiem l-istudji, bl-eċċezzjoni tal-mant li ma kienx jitqatta' f'dak ir-rit (iżda seta' jitqatta' qabel b'simboliżmu differenti), u kien jintuża mill-eks studenti meta kienu jattendu l-Queima das Fitas. Illum il-ġurnata l-ilbies akkademiku tradizzjonali jintuża inqas frekwentement, iżda għadu jintuża iktar sikwit mill-istudenti fl-Università ta' Coimbra, milli minn dawk f'universitajiet oħra. Student li kien jinkiteb għal iktar snin mit-tul tal-kors universitarju tiegħu kien jitqies bħala "veteran". Fl-imgħoddi, meta d-dħul fl-Università kien kwistjoni ta' klassi soċjali, xi studenti kienu jakkumulaw l-għadd ta' applikazzjonijiet tagħhom għal diversi fakultajiet. L-individwu li kien ikollu l-iżjed għadd ta' applikazzjonijiet kien jitqies bħala d-Dux Veteranorum, figura notevoli fost l-istudenti universitarji. Pereżempju f'nofs is-snin 80 tas-seklu 20, id-Dux Veteranorum kellu iktar minn 20 applikazzjoni fil-Fakultà tad-Dritt iżda ggradwa f'żewġ korsijiet jew tlieta biss. Din it-tradizzjoni qed tisparixxi peress li l-università qed tillimita l-għadd ta' snin li matulhom student jista' jinkiteb. Il-biċċa l-kbira tal-ispejjeż tal-istudenti jiġu appoġġati bi flejjes pubbliċi u ma għadhiex titqies bħala xi ħaġa aċċettabbli li xi individwi jerfgħu l-piż finanzjarju biex jestendu s-soġġorn tagħhom mingħajr ma jiggradwaw. Madankollu, biż-żieda fit-tariffi universitarji li jkollhom iħallsu l-istudenti biex jattendu l-università u l-attraenza ta' tipi ġodda ta' studenti maturi (fil-biċċa l-kbira bħala studenti part-time jew li jattendu filgħaxija biss), fosthom impjegati, negozjanti, ġenituri u pensjonanti, bosta dipartimenti qed jagħmlu profitt sostanzjali permezz ta' kull student addizzjonali li jinkiteb għall-korsijiet, b'benefiċċji għad-dħul finanzjarju gross tal-università u mingħajr telf ta' kwalità edukattiva (għalliem għal kull student, kompjuter għal kull student, daqs tal-klassi għal kull student, eċċ.).
Is-sezzjonijiet sportivi tal-AAC jaqdu rwol sinifikanti fil-ħajja sportiva f'Coimbra, u spiss tkun ir-rappreżentant prinċipali tal-belt f'dak il-qasam. Fost l-isports hemm ir-rugby, il-handball, il-basketball, il-baseball, l-arti marzjali, l-atletika, il-ġinnastika jew l-għawm, eċċ. L-istess bħalma jiġri fis-sezzjonijiet kulturali, kull student, inkluż l-atleti professjonisti jew semiprofessjonisti, jista' jieħu sehem fihom.
Recepção ao Caloiro
Fil-Portugall, ir-ritorn lejn id-dar huwa magħruf bħala r-Recepção ao Caloiro. Dan jinkludi bosta avvenimenti u tradizzjonalijiet li twieldu fis-seklu 19 fl-Università ta' Coimbra. Jiġi definit bħala l-għoti ta' merħba lill-istudenti l-ġodda, magħrufa bħala caloiros, u jseħħ fil-bidu tas-sena akkademika fil-bliet universitarji Portugiżi. F'kull università pubblika klassika tal-Portugall, dan l-avveniment jiġi ċċelebrat kull sena. L-avvenimenti jiġu segwiti minn istituzzjonijiet inqas tradizzjonali jew iżgħar. Parata tal-istudenti fit-toroq, kunċerti u avvenimenti sportivi dejjem jiġu organizzati għal din l-okkażjoni. Il-parata fit-toroq organizzata f'diversi universitajiet Portugiżi ewlenin hija magħrufa bħala l-Latada, u isimha ġej mit-tradizzjoni tal-irbit ta' bottijiet tal-landa ma' riġlejn l-istudenti tal-ewwel sena (il-kelma lata tfisser bott tal-landa bil-Portugiż).
Coimbra
F'Coimbra, fejn hemm l-eqdem università Portugiża stabbilita fil-Medju Evu, il-ġimgħa tar-Recepção ao Caloiro tinkludi l-Festa das Latas. Isem din il-festa oriġina mit-tradizzjoni tal-irbit tal-bottijiet tal-landa ma' riġlejn l-istudenti tal-ewwel sena għall-parata tal-Latada. L-avvenimenti jiġu organizzati mill-unjin tal-istudenti tal-Università ta' Coimbra, l-Associação Académica de Coimbra, u ssir matul il-ħarifa. Hija parti importanti tal-praxe académica (prassi tal-istudenti) f'Coimbra, segwita mill-popolazzjoni tal-belt bħala manifestazzjoni kulturali u tradizzjoni lokali antika, u saret attrazzjoni turistika għal għadd ta' viżitaturi kull sena.
Folklor tal-istudenti
Is-snin tad-dittatura kienu ibsin. Apparti l-istudenti li weħlu seba' snin il-ħabs talli ċċelebraw il-ħelsien li wassal direttament għall-istabbiliment tal-Amnesty International fl-1961, fl-1968 l-istudenti qattgħu l-lejl kollu jidilku t-toroq bix-xaħam u l-bankini bis-sapun biex b'hekk il-pulizija fuq iż-żwiemel kienu jsibuha diffiċli meta kienu jiġru warajhom biex iwaqqfu xi dimostrazzjoni. Jingħad li student sfida pulizija biex ixarrab saqajh u jħammeġ iż-żarbun tiegħu biex jiġri warajh minħabba lighter tas-sigaretti mitfugħa f'għadira bil-papri, u li kellu liċenzja għaliha f'butu. Dak iż-żmien wieħed kellu bżonn permess biex ikollu lighter tas-sigaretti, kif impost minn Salazar biex tiġi protetta l-industrija tas-sulfarini.
Ġrajjiet oħra huma magħrufa fost in-nies lokali:
L-istudenti tal-ewwel sena, fl-ewwel jum ta' klassijiet tagħhom jaf ikollhom biċċa għadma iebsa x'jiffaċċjaw. Fit-taraġ tad-Dipartiment tal-Matematika spiss wieħed jarahom jixtru l-biljetti staġonali tat-trasport għas-sena kollha, u mill-inqas darba, skont leġġenda urbana, wieħed mill-istudenti tal-ewwel sena kien staqsa dwar poster li kien qed iħabbar "Assigurazzjoni tat-Taraġ għall-Bejgħ fis-Sala ta' Lqugħ".
Inkubatur tan-negozju u park tax-xjenza
L-Instituto Pedro Nunes (IPN), stabbilit mill-Università ta' Coimbra, huwa inkubatur tan-negozju u ċentru tal-innovazzjoni u tat-trasferiment tat-teknoloġija tal-università, li jaħdem għall-komunitajiet tan-negozju u tar-riċerka applikata. L-iParque ta' Coimbra huwa park tax-xjenza li fost id-diversi fundaturi u membri assoċjati tiegħu għandu l-Università ta' Coimbra. Kumpaniji ġodda notevoli li twieldu mill-Università ta' Coimbra jinkludu ISA, Critical Software, Crioestaminal, Ciberbit u Feedzai.
Reputazzjoni
Ir-reputazzjoni tal-Università ta' Coimbra fit-tagħlim u fir-riċerka toħroġ fid-dieher mill-klassifiki u mir-rapporti esterni indipendenti. Skont is-Suppliment tal-Edukazzjoni Għolja ta' The Times (2007 QS World University Rankings, ta' QS – Quacquarelli Symonds), l-Università ta' Coimbra ġiet ikklassifikata fit-tielet post fost l-universitajiet fil-pajjiżi fejn jiġi mitkellem il-Portugiż (wara l-Università ta' São Paulo u l-Università ta' Campinas), u ġiet ikklassifikat fit-318-il post fil-klassifika dinjija kumplessiva. Ġiet ikklassifikata l-ewwel fost l-universitajiet tal-pajjiżi fejn jiġi mitkellem il-Portugiż fl-2006. Issa ġiet ikklassifikata fl-ewwel post fil-Portugall, fit-tielet post fost l-universitajiet fil-pajjiżi fejn jiġi mitkellem il-Portugiż, u fit-394 post fid-dinja (fil-234 post għax-Xjenzi Naturali, fil-260 post għall-Inġinerija u t-Teknoloġija Informatika, fil-282 post għax-Xjenzi Soċjali, fil-290 post fl-Arti, fil-Lingwi u fil-Letteratura, u fit-325 post għax-Xjenzi tal-Ħajja). Barra minn hekk, għandha studenti minn 70 nazzjon differenti; kważi 20 % tal-istudenti tagħha huma barranin, u b'hekk hija fost l-iktar universitajiet internazzjonali tal-Portugall.
L-Università ta' Coimbra hija fost l-ikbar ċentri tax-xjenza u t-teknoloġija għar-riċerka applikata u fundamentali fil-Portugall. Wieħed mill-iżjed superkompjuters b'saħħithom fil-Portugall huwa proprjetà tal-Università ta' Coimbra u jiġi ġestit mil-Laboratorju tal-Kompjuters Avvanzati tad-Dipartiment tal-Fiżika fl-Università ta' Coimbra. Mibni f'nofs l-ewwel deċennju tas-seklu 21, is-superkompjuter ġie msejjaħ Milipeia, u kien juża 528 proċessur u kellu memorja ta' 1,000 GB. Il-kapaċità tiegħu tkabbret minn dak iż-żmien 'l hawn. Il-kompiti prinċipali tas-superkompjuter tal-università jinkludu l-immudellar u l-kalkoli fil-bijoloġija molekolari, fil-ġenetika, fil-fiżika tal-partikoli, fl-astrofiżika, fil-matematika, fl-inġinerija, fil-ġeofiżika, fil-fiżika tal-materja kondensata, eċċ. Minbarra r-riċerkaturi tal-Università ta' Coimbra, membri Portugiżi oħra tal-komunità xjentifika jitħallew jaħdmu bil-Milipeia.
L-università hija famuża wkoll fil-Portugall għaliex hija l-università nazzjonali bl-ogħla rata ta' "tnissil" ta' akkademiċi minn ġo ħdanha stess, fejn 80 % tal-għalliema tal-fakultajiet kisbu d-dottorati tagħhom fl-Università ta' Coimbra. Dan il-fenomenu jispikka l-iktar fil-Fakultà tad-Dritt (100 % tal-għalliema) u fil-Fakultà tal-Mediċina (97 %).
Organizzazzjoni u tul tal-korsijiet
Il-kalendarju tas-sena skolastika jibda f'Ottubru u jispiċċa f'Lulju. Fl-2004, l-Università ta' Coimbra kienet fost l-ewwel universitajiet fil-Portugall li limitat iż-żmien għat-tlestija tal-lawrji. Il-programmi tal-lawrji jkollhom żmien minimu u massimu għat-tlestija li jiġi speċifikat. Il-limitu taż-żmien huwa sitt snin mid-data tad-dħul għal-lawrji ta' erba' snin, u tmien snin mid-data tad-dħul għal-lawrji ta' sitt snin (jiġifieri l-Mediċina). Imbagħad, l-istudenti jkollhom iħallsu l-ispejjeż kollha tal-korsijiet tagħhom. It-tariffa għall-ewwel lawrji kienet €356 fis-sena fl-2002/2003. Din żdiedet għal €880 fis-sena fl-2004/2005 u għal €901,23 fis-sena fl-2005/2006, li hija t-tariffa massima permessa għall-universitajiet statali skont il-liġi. Minkejja l-limitu taż-żmien u ż-żieda fit-tariffi universitarji, l-università xorta waħda kellha għadd kbir ta' applikanti kull sena. Bħall-universitajiet l-oħra fil-Portugall, u għad-differenza tal-istituti politekniċi u bosta universitajiet privati, l-università ma għandhiex klassijiet speċjali għall-ħaddiema jew klassijiet ta' billejl. Il-klassijiet iffullati kienu frekwenti f'xi dixxiplini fil-Fakultajiet tax-Xjenza u t-Teknoloġija, id-Dritt u x-Xjenza Ekonomika. F'dawk il-każijiet, l-istudenti kellhom joqogħdu bilwieqfa fil-klassi jew saħansitra barra l-klassi. Dawn il-fakultajiet għandhom l-ogħla rata ta' rtirar mill-korsijiet u l-ogħla żmien medju għat-tlestija tal-lawrji. Permezz tal-binjiet ġodda, it-tkabbir tal-kampus u l-immodernizzar tal-infrastrutturi mill-aħħar tas-snin 90 tas-seklu 20 u l-ewwel deċennju tas-seklu 21, dawn il-problemi kważi ssolvew għalkollox.
Dħul
Id-dħul fl-università huwa bbażat strettament fuq il-merti, u l-università għandha diversi dipartimenti li huma magħrufa għas-selettività tagħhom li tkun ogħla mill-medja. Jiġi applikat numerus clausus fis-selezzjoni ta' applikanti f'kompetizzjoni bejniethom. Għall-programmi bħall-mediċina, il-kimika, l-inġinerija bijomedika u l-arkitettura, id-dħul huwa proċess tassew diffiċli, u tintalab medja minima ta' punti fl-edukazzjoni għolja u jsiru wkoll eżamijiet tad-dħul. Il-medja normalment tvarja bejn 170 u 200 punt (minn massimu ta' 200 punt). Ir-rati ta' aċċettazzjoni jaf ivarjaw b'mod sinifikanti minn fakultà għall-oħra jew minn dipartiment għall-ieħor. L-applikanti barranin normalment jirrappreżentaw 10 % tal-applikanti inġenerali, u jitqiesu individwalment skont il-merti li kisbu fl-istat ta' oriġini rispettiv tagħhom jew permezz ta' protokolli bilaterali bejn il-gvernijiet tal-Portugall u l-gvernijiet barranin. Hemm ukoll għadd ta' proċessi straordinarji oħra tad-dħul għall-persuni mdaħħlin iktar fiż-żmien (id-dħul għall-kandidati li jkollhom iktar minn 23 sena), għall-isportivi, għal dawk li jkollhom lawrja minn istituzzjonijiet oħra, għall-istudenti minn istituzzjonijiet oħra (permezz ta' trasferiment akkademiku), għall-eks studenti (permezz ta' dħul mill-ġdid), eċċ., u dawn ikunu soġġetti għal standards u għal regolamenti speċifiċi li jiġu stabbiliti minn kull dipartiment jew fakultà.
Studjużi u studenti notevoli
Bosta figuri storiċi Portugiżi u personalitajiet rinomati magħrufa għall-attività tagħhom f'oqsma li jvarjaw mill-politika għall-kultura u għax-xjenzi, attendew l-Università ta' Coimbra bħala studenti jew lekċerers. Il-lista twila ta' personalitajiet tinkludi lil Luís Vaz de Camões, meqjus bħala l-ikbar poeta tal-Portugall, ir-rebbieħ tal-Premju Nobel għall-Mediċina Egas Moniz, id-dittatur Portugiż António de Oliveira Salazar li kien il-fundatur u l-mexxej tar-reġim li ppresjeda fl-aħħar perjodu tal-Imperu Portugiż mill-1933 sal-1974, Aristides de Sousa Mendes, il-konslu-ġenerali f'Bordeaux, li f'Ġunju 1940 mar kontra r-reġim ta' Salazar u ħareġ għexieren ta' eluf ta' viżi għal-Lhud u għal refuġjati oħra, u li sussegwentement tneħħa mill-kariga tiegħu u 12-il sena wara mewtu ġie rikonoxxut f'Iżrael bħala wieħed mill-Ġusti Fost in-Nazzjonijiet, l-ewwel diplomatiku li ngħata dan l-unur, jew matematiċi famużi tas-seklu 16 bħal Pedro Nunes, li jitqies bħala wieħed mill-ikbar matematiċi li qatt kellu l-Portugall, u l-Ġermaniż Christopher Clavius, li kien l-arkitett prinċipali tal-kalendarju Gregorjan modern.
Lista tal-fakultajiet
L-università hija organizzata fi tmien fakultajiet u kull fakultà hija maqsuma f'dipartimenti:
Lista ta' unitajiet tar-riċerka
Fost iċ-ċentri tar-riċerka u tal-istudji tal-Università ta' Coimbra hemm:
Fil-kultura popolari
Fil-kapitlu 6 tal-opra ta' Voltaire Candide, li ġiet ippubblikata għall-ewwel darba fl-1759, in-narratur jirrimarka li l-Università ta' Coimbra kienet iddeċidiet li "l-ħruq ta' ftit nies ħajjin fuq nar bati, u b'ċerimonja kbira, huwa sigriet infallibbli biex jiġu evitati t-terremoti".
Fis-sensiela tal-comics ta' Tintin, Senhor Pedro João Dos Santos huwa fiżiku Portugiż tal-Università ta' Coimbra. Huwa kien membru tat-tim tal-ispedizzjoni ta' Decimus Phostle li kellu jirkupra kampjuni minn meteorit li waqa' fl-Oċean Artiku, magħrufa bħala l-Ispedizzjoni Aurora. Huwa jidher biss f' Il-Kewkba Feġġejja, l-għaxar volum ta' L-Avventuri ta' Tintin. Il-ġrajja kienet ġiet ippubblikata f'sensiela ta' kuljum f'Le Soir, il-gazzetta ewlenija bil-Franċiż fil-Belġju, minn Ottubru 1941 sa Mejju 1942.
Gianni Vella
Gianni Vella (twieled fid-9 ta' Mejju 1885 – miet fit-3 ta' Settembru 1977) kien artist Malti. Wara li studja f'Ruma, huwa wettaq bosta xogħlijiet reliġjużi li jistgħu jinsabu f'bosta knejjes fil-Gżejjer Maltin, iżda pproduċa wkoll xi xogħlijiet lajċi inkluż pitturi tal-pajsaġġi, cartoons u disinn ta' bolla postali.
Bijografija
Vella eventwalment ġie impjegat mid-dipartiment tal-edukazzjoni bħala għalliem tat-tpinġija, u wettaq l-illustrazzjonijiet tal-ktieb ta' Albert Laferla, The Story of Man in Malta. Fl-1907, wara li ġie rrakkomandat minn Palombi, huwa mar f'Ruma biex jistudja fl-Akkademja Brittanika u fl-Akkademja tal-Belle Arti ta' Ruma. Fiż-żmien li kien hemm, huwa rebaħ għadd ta' premjijiet għall-pitturi tiegħu u x-xogħol tiegħu ntwera f'diversi bliet Taljani.
Gianni Vella reġa' lura lejn Malta fl-1912 u fetaħ studjo tal-arti fil-belt kapitali Valletta. Huwa pproduċa ħafna pitturi u affreski reliġjużi, u dawn ix-xogħlijiet jistgħu jinstabu f'bosta knejjes u kappelli madwar Malta u Għawdex. Huwa ngħata wkoll kummissjonijiet għal vilel u djar privati. Tul il-karriera tiegħu li damet iżjed minn ħames deċennji, Vella ħadem b'diversi mezzi, fosthom iż-żjut, l-akkwarelli u l-pastelli. Fl-1921, Vella ħa sehem f'kompetizzjoni ta' disinn ta' bolla postali, u d-disinn li bagħat kien wieħed minn tnejn li ntgħażlu għad-disinn ta' ħames bolol postali, filwaqt li l-kumplament tas-sett ġie ddisinjat minn Edward Caruana Dingli. Huwa pproduċa wkoll cartoons għall-kitba satirika Il-Ħmara, u ddisinja xi maskri għall-karnival tal-1927. Huwa kien parteċipant regolari fil-wirja annwali tal-arti li kienet issir fin-Naxxar, fejn kienu jsiru l-fieri. Fl-1976, huwa ngħata medalja tad-deheb mis-Soċjetà tal-Arti, tal-Manifatturi u tal-Kummerċ ta' Malta.
Vella żżewweġ lil Mary Chretien, u magħha kellu tlett itfal: Maria, Aldo u Beppe. Huwa miet f'Buġibba fit-3 ta' Settembru 1977 meta kellu 92 sena. F'dik l-istess sena xxandar dokumentarju fuq ħajtu f'xandira fuq it-televiżjoni lokali. Wirja tax-xogħlijiet tiegħu saret fil-Mużew Nazzjonali tal-Arkeoloġija fil-Belt Valletta fl-1983.
Xogħlijiet
xellug|daqsminuri|208x208px|Bolla postali bis-disinn ta' Vella maħsub għad-denominazzjonijiet tax-xelini maħruħa f'Malta Wieħed mix-xogħlijiet bikrin ta' Vella huwa ta' Villa Borghese sotto Neve, pittura biż-żejt li rebħitu premju meta kien f'Ruma.
Fost ix-xogħlijiet reliġjużi notevoli ta' Vella hemm il-Qalb Imqaddsa ta' Ġesù fil-knisja tal-Karmlitani f'Birkirkara, xi affreski fil-Knisja parrokkjali ta' San Publiju fil-Furjana, u dekorazzjonijiet fil-volta u bl-apsidi tal-Katidral tal-Assunta, Għawdex. Fost knejjes oħra li fihom xi xogħlijiet ta' Vella nsibu l-knejjes ta' Santu Wistin u ta' San Franġisk fil-Belt Valletta, il-knejjes parrokkjali tal-Marsa, ta' Ħal Tarxien, ta' Ħal Għaxaq, ta' Ħal Safi, tal-Gżira, tan-Naxxar, ta' Birkirkara, ta' Ħal Lija, tal-Mellieħa, taż-Żurrieq, tal-Qala, tan-Nadur, tax-Xagħra, tas-Sannat, tal-Munxar u ta' San Lawrenz, kif ukoll diversi knejjes u kappelli oħra madwar Malta u Għawdex.
Uħud mix-xogħlijiet tiegħu jistgħu jinstabu wkoll fil-Kulleġġ ta' San Alwiġi f'Birkirkara u fil-Mużew ta' Wignacourt fir-Rabat.
Belt ta' New York
New York, spiss imsejħa l-Belt ta' New York biex issir distinzjoni bejn il-belt u l-istat ta' New York (ġieli tiġi mqassra NYC jew tissejjaħ bil-laqam ta' Big Apple (litteralment Tuffieħa Kbira)), hija l-iktar belt popolata u l-ikbar belt fl-Istati Uniti. Skont stimi tal-2020, il-popolazzjoni ta' 8,253,213 ruħ kienet distribwita fuq madwar 784 km2, u għalhekk il-Belt ta' New York hija wkoll l-iktar belt b'popolazzjoni densa fl-Istati Uniti. Il-belt tinsab fit-tarf tan-Nofsinhar tal-Istat ta' New York, u l-belt hija ċ-ċentru taż-żona metropolitana ta' New York, l-ikbar żona metropolitana fid-dinja bħala żona urbana. Fiż-żona statistika metropolitana jgħixu 20 miljun ruħ u kważi 23 miljun ruħ jgħixu fiż-żona statistika kkombinata. B'hekk il-belt hija waħda mill-iktar megabliet popolati fid-dinja. Il-Belt ta' New York ġiet deskritta bħala l-belt kapitali kulturali, finanzjarja u tal-mezzi tax-xandir fid-dinja, u tinfluwenza ferm il-kummerċ, id-divertiment, ir-riċerka, it-teknoloġija, l-edukazzjoni, il-politika, it-turiżmu, l-arti, il-moda, u l-isport, u hija l-iktar belt li jeħdulha ritratti fid-dinja. Il-belt tospita l-kwartieri ġenerali tan-Nazzjonijiet Uniti, hija ċentru importanti għad-diplomazija internazzjonali , u kultant ġiet imsejħa bħala l-belt kapitali tad-dinja.
Etimoloġija
Fl-1664, il-belt ingħatat l-isem ta' New York biex jingħata ġieħ id-Duka ta' York, li iktar 'il quddiem sar ir-Re Ġakbu II tal-Ingilterra. Ħu l-kbir ta' Ġakbu, ir-Re Karlu II, ħatar lid-Duka bħala sid l-eks territorju ta' New Netherland, inkluż il-belt ta' New Amsterdam, meta l-Ingilterra ħatfet it-territorju u l-belt minn taħt il-kontroll tal-Olandiżi.
Alfredo Casella
Ħajja u karriera
Casella twieled f'Torino, u kien iben Maria (kunjomha xebba Bordino) u Carlo Casella. Il-familja tiegħu kien fiha bosta mużiċisti: nannuh, ħabib ta' Paganini, kien il-prim vjolinċellista fit-Teatru ta' San Karlu f'Lisbona u eventwalment sar solista fil-Kappella Rjali f'Torino. Missier Alfredo, Carlo, kien ukoll vjolinċellista professjonali, l-istess bħall-aħwa ta' Carlo, Cesare u Gioacchino; ommu kienet pjanista, u tatu l-ewwel lezzjonijiet tal-mużika tiegħu.
Casella żviluppa ammirazzjoni kbira għax-xogħol ta' Debussy wara li sema' l-Prélude à l'après-midi d'un faune fl-1898, iżda kompla f'vena iktar romantika (li nibtet minn Strauss u minn Mahler) fil-kitba tiegħu stess ta' dak il-perjodu, iktar milli dar għall-Impressjoniżmu. L-ewwel sinfonija tiegħu tal-1905 hija ta' dan il-perjodu, u b'dan ix-xogħol ukoll Casella għamel id-debutt tiegħu bħala surmast meta dderieġa l-premiere tas-sinfonija f'Monte Carlo fl-1908.
Casella kellu l-ikbar suċċess bil-mużika għaż-żfin klassiku La Giara, irranġata għal xenarju minn Luigi Pirandello; xogħlijiet notevoli oħra tiegħu jinkludu Italia, il-Concerto Romano (ikkummissjonat minn Rodman Wanamaker u ndaqq għall-ewwel darba fil-Wanamaker Auditorium f'New York bl-orgni u l-kollezzjoni Wanamaker ta' strumenti rari tal-korda), Partita u Scarlattiana għall-pjanu u għall-orkestra, il-Kunċerti għall-vjolin u għall-vjolinċell, Paganiniana, u l-Kunċert għall-pjanu, għall-istrumenti tal-korda, għat-timpani u għall-istrumenti tal-perkussjoni. Fost ix-xogħlijiet mużikali tiegħu tal-kamra, iż-żewġ Sonati għall-vjolinċell jindaqqu b'mod pjuttost frekwenti, u l-istess is-Sonata għall-arpa, u l-mużika għall-flawt u għall-pjanu. Casella wettaq ukoll reġistrazzjonijiet f'ħin reali bil-pjanu għas-sistema tal-Gżejjer Eolji Duo-Art, li għadhom jeżistu sa llum u jistgħu jinstemgħu. Fl-1923, flimkien ma' Gabriele D'Annunzio u Gian Francesco Malipiero minn Venezja, huwa stabbilixxa assoċjazzjoni biex jippromwovi t-tifrix tal-mużika Taljana moderna, il-"Korporazzjoni tal-Mużika l-Ġdida".
Ix-xogħlijiet ta' Antonio Vivaldi reġgħu ngħataw il-ħajja fis-seklu 20 bis-saħħa l-iktar tal-isforzi ta' Casella, li fl-1939 organizza l-Ġimgħa ta' Vivaldi (li issa saret storika), fejn il-poeta Ezra Pound kien involut ukoll. Minn dak iż-żmien, il-kompożizzjonijiet ta' Vivaldi gawdew minn suċċess kważi universali u l-wasla ta' spettakli ta' mużika storika kompliet issaħħaħ din il-pożizzjoni. Fl-1947, in-negozjant Venezjan Antonio Fanna stabbilixxa l-Istitut Taljan Antonio Vivaldi, flimkien mal-kompożitur Malipiero bħala d-direttur artistiku tiegħu, bl-iskop li tiġi promossa l-mużika ta' Vivaldi u joħorġu edizzjonijiet ġodda tax-xogħlijiet tiegħu. Ix-xogħol ta' Casella f'isem l-antenati mużikali Barokki Taljani tiegħu wasslu fil-qalba tat-twelid Neoklassiku mill-ġdid tal-bidu tas-seklu 20 fil-mużika u influwenza ferm il-kompożizzjonijiet tiegħu stess. L-edizzjonijiet tiegħu tax-xogħlijiet bil-pjanu ta' Johann Sebastian Bach u ta' Ludwig van Beethoven, flimkien ma' ħafna oħrajn, kienu influwenti ferm fuq il-gosti mużikali u l-istil tal-ispettakli tal-mużiċisti Taljani fil-ġenerazzjonijiet ta' wara.
Il-generazione dell'ottanta ("il-ġenerazzjoni tas-snin 80 tas-seklu 19"), li kienet tinkludi lil Casella nnifsu, Malipiero, Respighi, Pizzetti, u Alfano — li kollha kienu kompożituri li twieldu għall-ħabta tal-1880, jiġifieri l-ġenerazzjoni ta' wara Puccini — ikkonċentrat fuq il-kitba ta' xogħlijiet strumentali, iktar milli opri, li Puccini u mużiċisti oħra ta' żmienu kienu speċjalizzaw fihom. Membri ta' din il-ġenerazzjoni kienu figuri dominanti fil-mużika Taljana wara l-mewt ta' Puccini fl-1924; u kellhom il-kontropartijiet tagħhom fil-letteratura u l-pittura Taljana. Casella, li kellu għall-qalbu ħafna l-pittura, akkumula kollezzjoni importanti ta' arti u skulturi. X'aktarx li kellu l-iktar perspettiva u influwenzi stilistiċi "internazzjonali" mill-generazione dell'ottanta, u dan, mill-inqas parzjalment, minħabba t-taħriġ mużikali bikri tiegħu f'Pariġi u n-nies li kien midħla tagħhom meta kien jgħixu jaħdem hemmhekk. Huwa miet f'Ruma fil-5 ta' Marzu 1947.
Fost l-istudenti ta' Casella kien hemm Clotilde Coulombe, Stefan Bardas, Maria Curcio, Francesco Mander, Branka Musulin, Maurice Ohana, Robin Orr, Primož Ramovš, Nino Rota, Maria Tipo, Gaetano Giuffrè, Camillo Togni, u Bruna Monestiroli.
Huwa żżewweġ lil Yvonne Müller (twieldet f'Pariġi fl-1892 – mietet f'Ruma fl-1977) f'Pariġi fl-1921. In-neputija tagħhom hija l-attriċi Daria Nicolodi u l-proneputi tagħhom hija l-attriċi Asia Argento.
Mary Cassatt
Mary Stevenson Cassatt (Pittsburgh, 22 ta' Mejju 1844 – Pariġi, 14 ta' Ġunju 1926) kienet pittriċi mill-Istati Uniti. Għexet parti kbira mill-ħajja adulta tagħha fi Franza, fejn wara li saret ħabiba ta' Edgar Degas esibiet mal-Impressjonisti. Cassatt spiss pinġiet xbihat tal-ħajja soċjali u privata tan-nisa, b'enfasi qawwija fuq ir-rabta intima bejn l-omm u uliedha.
Ħajja bikrija
Cassatt trabbiet f'ambjent fejn l-ivvjaġġar kien meqjus bħala parti integrali mill-edukazzjoni; għaddiet 5 snin l-Ewropa u żaret ħafna mill-bliet kapitali, fosthom Londra, Pariġi, u Berlin. Matul is-safar tagħha tgħallmet il-Ġermaniż u l-Franċiż u kellha l-ewwel lezzjonijiet fis-disinn u l-mużika. X’aktarx iltaqgħet għall-ewwel darba max-xogħol tal-artisti Franċiżi Ingres, Delacroix, Corot, u Courbet fil-Fiera Dinjija ta' Pariġi tal-1855. F'din il-wirja kienu esibiti wkoll xi xogħlijiet ta' Degas u Pissarro, li 'l quddiem it-tnejn kellhom ikunu kollegi u menturi tagħha.
Minkejja li l-familja tagħha kienet toġġezzjona li hi ssir artista professjonista, Cassatt bdiet tistudja l-pittura fl-Akkademja tal-Belle Arti ta' Pennsylvania f'Philadelphia, fl-età żgħira ta' 15-il sena. Parti mill-inkwiet tal-ġenituri tagħha setgħet kienet li Cassatt kienet sejra tiġi esposta għal ideat femministi u għall-imġiba antikonformista ta' xi wħud mill-istudenti subien. Għalkemm madwar 20 fil-mija tal-istudenti kienu tfajliet, il-parti l-kbira minn dawn kienu jqisu l-arti bħala sengħa soċjalment siewja u ftit minnhom kienu ddeterminati daqs li kienet Cassatt biex jagħmlu l-arti l-karriera tagħhom. . Hi kompliet l-istudji tagħha matul is-snin tal-Gwerra Ċivili Amerikana. Fost l-istudenti sħabha kien hemm Thomas Eakins, li wara sar direttur tal-Akkademja diskuss ħafna.
Tilfet il-paċenzja bit-tagħlim li kien jimxi bil-mod ħafna u bl-attitudni kondixxenti tal-studenti u l-għalliema rġiel, u għalhekk ddeċidiet li tistudja l-mastri antiki waħidha. Aktar tard, qalet, "Ma kienx hemm xejn tagħlim" fl-Akkademja. L-istudenti nisa ma setgħux jużaw mudelli ħajjin (sa ftit aktar tard) u t-taħriġ prinċipali kien primarjament it-tpinġija mill-istatwi tal-ġips.
Cassatt ddeċidiet li temm l-istudji tagħha (dak iż-żmien, l-ebda lawrja ma kienet tingħata). Wara li għelbet l-oġġezzjonijiet ta' missierha, marret Pariġi fl-1866, ma' ommha u l-ħbieb tal-familja bħala chaperons. Billi n-nisa ma setgħux jattendu l-École des Beaux-Arts, applikat biex tistudja privatament taħt xi għalliema minn din l-iskola u ġiet aċċettata biex tistudja ma' Jean-Léon Gérôme, għalliem meqjus ħafna, magħruf għat-teknika iper-realistika tiegħu u għat-tpinġija ta' suġġetti eżotiċi. Ftit xhur wara Gérôme aċċetta wkoll lil Eakins bħala student. Cassatt biex iżżid mat-taħriġ artistiku tagħha kienet tmur kuljum il-Louvre biex tikkopja l-pitturi. Biex tagħmel dan kellha l-permess meħtieġ (dawn il-permessi kienu joħorġu biex jikkontrollaw l-għadd ta' "kopisti", ħafna minnhom nisa mħallsin bil-ftit, li kuljum kienu jimtlew il-mużew biex ipinġu l-kopji għall-bejgħ). Il-mużew kien iservi wkoll bħala post fejn jiltaqgħu soċjalment il-Franċiżi u l-istudenti nisa Amerikani, li bħal Cassatt, ma kinux jitħallew jattendu l-kafejiet fejn il-avangwardja kienu jissoċjalizzaw. B'dan il-mod, l-artista ħabiba tagħha Elizabeth Jane Gardner iltaqgħet mal-pittur akkademiku famuż William-Adolphe Bouguereau u u żżewġitu.
thumb|right|275px|Id-dagħjsa, żejt fuq it-tila, [[National Gallery of Art, Washington]]
Lejn it-tmiem tal-1866, ingħaqdet ma' klassi tal-pittura mgħallma minn Charles Chaplin, artista magħruf għall-pittura tal-ġeneru. Fl-1868, Cassatt studjat ukoll mal-artista Thomas Couture, li s-suġġetti tiegħu kienu l-iżjed romantiċi u urbani. Matul il-vjaġġi fil-kampanja, l-istudenti kienu jpinġu mill-ħajja, b'mod partikolari l-bdiewa jagħmlu xogħlhom ta' kuljum. Fl-1868, waħda mill-pitturi tagħha, Il-mandolinista, ġiet aċċettata għall-ewwel darba mill-ġurija tal-għażla tas-Salon ta' Pariġi. Din il-pittura fl-istil Romantiku ta' Corot u Couture, hi waħda miż-żewġ pitturi mill-ewwel għaxar snin tal-karriera tagħha li nafu bihom illum. Id-dinja tal-arti Franċiża kienet fil-proċess ta' bidla, billi artisti radikali bħal Courbet u Manet kienu qegħdin jippruvaw jinqatgħu mit-tradizzjoni Akkademiku aċċettata u l-Impressjonisti kienu fis-snin formattivi tagħhom. Il-ħabiba ta' Cassatt, Eliza Haldeman, kitbet f'ittra tagħha li l-artisti "qegħdin iħallu l-istil tal-Akkademja u kull wieħed qiegħed ijfittex maniera ġdida, u għalhekk bħalissa kollox fil-kaos". Cassatt, min-naħa l-oħra, baqgħet taħdem bil-maniera tradizzjonali, tissottometti x-xogħlijiet lis-Salon għal aktar minn għaxar snin, bi frustrazzjoni dejjem tikber.
Meta rritornat lejn l-Istati Uniti tard fis-sajf tal-1870 – kif kienet qiegħda tibda l-Gwerra Franko-Prussjana – Cassatt marret toqgħod mal-familja tagħha f'Altoona. Missierha baqa' kontra l-karriera li kienet għażlet u kien iħallas biss għall-affarijiet tagħha ta' kuljum, iżda mhux għall-affarijiet tal-arti. Uriet żewġ pitturi tagħha f'gallerija f'New York u waqt li intgħoġbu minn ħafna, ħadd ma xtrahom. Kienet imdejqa wkoll bin-nuqqas ta' pitturi li setgħet tistudjaw waqt li kienet toqgħod fid-dar tal-villeġġjatura. Cassatt bdiet taħseb biex tabbandunaha l-arti, għax kienet determinata li taqla' x'tgħix. F'ittra ta' Lulju, 1871, kitbet hekk "Tlaqtu l-istudju tiegħi u qattajt ir-ritratt ta' missieri, u ili ma mmiss pinzell għal sitt ġimgħat u qatt ma ħa nagħmel hekk iżjed sakemm nara xi prospett li nerġa' mmur l-Ewropa. Nixtieq ħafna li nitlaq lejn il-punent fir-rebbiegħa u nsib xi impjieg hemm, imma għadni ma ddeċidejtx fejn". Marret tipprova xortiha Chicago imma tilfet xi pitturi tagħha tal-bidu fl-inċendju tal-1871. Ftit wara, ix-xogħol tagħha ġibed l-attenzjoni tal-Arċisqof ta' Pittsburgh, li taha kummissjoni biex tpinġilu żewġ kopji ta' pitturi ta' Correggio f'f'Parma, l-Italja, u minn qabel taha flus biżżejjed biex tkopri l-ispejjeż tal-vjaġġ u parti mis-soġġorn. Bl-eċċitament kitbet, "O kemm jien miġnuna biex nibda naħdem, idejja jikluni u għajnejha jibku biex jerġgħu jaraw pittura suriet in-nies". Cassatt reġgħet telqet lejn l-Ewropa ma' Emily Sartain, pittriċi oħra minn familja minn Philadelphia magħrufa għall-arti.
L-impressjoniżmu
thumb|xellug|300px|It-te, 1880, żejt fuq it-tila, [[Museum of Fine Arts, Boston]] Ftit xhur wara li marret lura l-Ewropa fil-ħarifa tal-1871, il-prospetti ta' Cassatt kienu marru għall-aħjar sewwa. Il-pittura tagħha Żewġ Nisa Jitfgħu il-Fjuri fil-Karnival intlaqgħet tajjeb fis-Salon tal-1872, u nxtrat. F'Parma kellha ħafna attenzjoni favorevoli u l-komunità artistika tal-belt appoġġatha u ħeġġitha: "Kullħadd f'Parma qiegħed jitkellem dwar Miss Cassatt u l-pittura tagħha, u kulħadd ħerqan li jsir jafha" Mathews .
Wara li lestiet il-kummissjoni għall-Arċisqof, Cassatt msrret Madrid u Sivilja, fejn pinġiet sensiela ta' pitturi ta' suġġetti Spanjoli, fosthom Żeffiena Spanjola Liebsa Mantilla tal-Bizzilla (1873, issa fil-National Museum of American Art, Smithsonian Institution). Fl-1874, iddeċidiet li tmur toqgħod Franza. Hi u oħta Lydia li ġiet toqgħod magħha kienu joqgħodu f'appartament. Cassatt kompliet tikkritika l-pulitka tas-Salon u l-gosti konvenzjonali li kienu jsaltnaw hemm. Ma kinetx iżżomm ruħha lura fil-kummenti tagħha, kif qal Sartain, li kiteb: "hi ħarxa wisq, tirrifjuta l-arti moderna kollha, tistmerr il-pitturi tas-Salon ta' Cabanel, Bonnat, u l-ismijiet kollha li drajna nirrispetaw". Cassatt indunat li x-xogħlijiet ta' artisti nisa kienu spiss jiġu rrefjutati b'disprezz jekk il-pittriċi ma jkolliex ħabib jew protettur fuq il-ġurija, u ma riedet titħabeb ma' ħadd biex il-ġurija tagħtiha preferenza. Iċ-ċiniżmu tagħha kiber meta waħda minn żewġ pitturi li ssottomettiet fl-1875 ma ġietx aċċettata mill-ġurija, u ġiet aċċettata s-sena ta' wara meta kienet skuratilha l-isfond biss. Kella x'tgħid ma' Sartain, li kien jaħseb li Cassatt żbukkata u egoista wisq. Minħabba d-dwejjaq li qabadha u l-kritika tagħha nfisha, Cassatt ddeċidiet li titlaq il-pitturi tal-ġeneru u taħdem fuq suġġetti aktar tal-moda, biex tattira kummissjonijiet għal ritratt mill-Amerikana tas-soċjetà barra l-pajjiż, iżda l-isforzi tagħha taw ftit frott għall-ewwel.
thumb|upright|[[Edgar Degas, Ritratt tas-Sinjorina Cassatt, bilqiegħda bil-karti tal-logħob f'idejha, madwar 1876–1878, żejt fuq it-tila]]
Fl-1877, iż-żewġ pitturi li ppreżentat għas-Salon ma ġewx aċċettati, u għall-ewwel darba f'seba' snin ma kellha l-ebda xogħol muri fis-Salon. F'dan il-mument ħażin fil-karriera tagħha, Edgar Degas stedinha biex turi x-xogħlijiet tagħha mal-Impressjonisti, grupp li waħidhom kienu bdew sensiela ta' wirjiet indipendenti fl-1874 li qajmu ħafna storbju. L-Impressjonisti (magħrufa wkoll bħala l-"Indipendenti" jew l-"Intransiġenti") ma' kellhom l-ebda manifest formali u kienu jvarjaw konsiderevolment fis-suġġetti u t-teknika tagħhom. Kellhom it-tendenza li jippreferu li jpinġu barra fil-beraħ u li jużaw kuluri jlelxu imqegħdin b’daqqiet ta' pinzell separati mingħajr taħlit minn qabel, biex l-għajn stess tgħaqqad il-kuluri b'mod "impressjonistiku". Il-kritiċi kienu ilhom iħambqu kontra l-Impressjonisti għal bosta snin. Henry Bacon, ħabib tal-aħwa Cassatt, kien jaħseb li l-Impressjonisti kienu radikali tant li kienu "morda b'xi marda tal-għajnejn li għadha mhux magħrufa". Fosthom diġà kien hemm membru mara, il-pittriċi Berthe Morisot, li saret ħabiba u kollega ta' Cassatt.
Cassatt kienet tammira 'l Degas, li pastell tiegħu kienu għamlet impressjoni qawwija fuqha meta fl-1875 rathom għall-ewwel darba f'tieqa ta' negozjant tal-arti. "Jiena kont immur u ngħattan imnieħri mat-tieqa u nassorbi kull ma nista' mill-arti tiegħu," qalet aktar tard. "Bidlitli ħajti. L-arti rajtha kif jien ridt naraha." Allura aċċettat l-istedina ta' Degas bil-ħerqa u bdiet tħejji l-pitturi għall-wirja tal-Impressjonisti li kien imiss, ippjanata għall-1878, li (wara posponiment minħabba l-Fiera Dinjija) saret fl-10 ta' April, 1879. Ħassitha komda mal-Impressjonisti u appoġġat il-kawża tagħhom bl-entużjażmu. Qalet: "aħna qed iwettqu ġlieda ddisprata u neħtieġu l-forzi tagħna kollha” . Ma setitx tiltaqa’ magħhom fil-kafejiet mingħajr ma n-nies jgħidu biha, u għalhek kienet tiltaqa' magħhom privatament u fil-wirjiet. Bdiet tittama li jkollha suċċess fil-bejgħ tal-pitturi lill-Pariġini sofistikati li kienu jippreferu l-avant-garde. L-istil tagħha kiseb spontanjetà ġdida matul dawk l-aħħar sentejn. Qabel l-artista kienet dejjem taħdem ġewwa, u issa ħadet id-drawwa li ġġorr fuqha pitazz għall-iskizzi meta tkun barra jew fit-teatru, biex tħażeż ix-xeni li kienet tara quddiem għajnejha.
thumb|xellug|Is-sajf, madwar l-1894, żejt fuq it-tila
Fl-1877, missier u omm Cassat u oħtha Lydia ġew joqgħhodu magħha f 'Pariġi. Mary kienet tapprezza l-kumpanija tagħhom, peress li la hi u lanqas Lydia ma kienu żżewġu. Mary ħadet deċiżjoni minn kmieni f'ħajjitha li ż-żwieġ ma kienx kompatibbli mal-karriera tagħha. Lydia, li oħtha pinġiet ħafna drabi, kienet tbati minn perjodi rikorrenti ta' mard, u wara mewtha fl-1882, Cassatt damet ma setgħet terġa' tibda taħdem.